Aston Martin se 520 kW DBX 707 is hier(Foto: Divio Dajee) Wanneer jy na vinnige motors kyk, begin jy by sportmotors, dan supermotors – en toe die 500 kW-grens oorskry is, word hulle hipermotors. Moet ook nie die groot hipersedanmotors soos BMW se M5, Mercedes-AMG se E63 en Audi se RS6 ignoreer nie, en dan kom daar ŉ nuwe klas voertuie, super-sportnutsvoertuie. Dit is motors soos BMW se X5M, Mercedes-AMG se GLE63, Audi se RSQ8 en Porsche se Cayenne. Teenoor drie spesifieke sportnutse, is daai almal bietjie lig in die broek. Lamborghini was eerste met die Urus – ŉ hiper-sportnutsvoertuig: 0–100 km/h in 3,6 sekondes en 305 km/h voluit. Toe kom Porsche met sy Cayenne Turbo GT en 0–100 km/h neem ŉ blitsige 3,3 sekondes. Nou is dit Aston Martin se beurt met sy DBX 707 – ŉ verstommende 520 kW (707 PS) en 0–100 km/h in 3,3 sekondes en ŉ topspoed van 311 km/h. Daytona Luxury Cars in Johannesburg is werklik ŉ spoggerige plek. Die motors wat daar ten toon gestel word, is asemrowend. Daytona is die plaaslike agente vir Aston Martin, McLaren, Rolls Royce en Lotus. (Foto: Divio Dajee) Die DBX is ŉ direkte mededinger vir sportnutse soos die Cayenne en Urus, en seker die Ferrari Purosangue wanneer hy sy buiging maak. Die DBX is pure Aston Martin – ŉ elegante supermodel met ŉ stoute streek. Seker soos een van James Bond se kokette wat ŉ rollie aan haar binnebeen onder ŉ blinkerrok vasmaak. Die ontwerp van die DBX is onmiskenbaar ŉ Aston Martin. Hy deel die silhoeët met al sy voorgangers en is pragtig. Die bougehalte aan die binneruim is ook fantasties … daar is selfs dubbel-geglaseerde vensters. Die leer is sag en die stiksels perfek. Sodra mens inklim, is die stilte in die kajuit indrukwekkend. Die bestuursposisie is perfek. Onder die kap is ŉ 4.0 V8 met twee turbo’s vasgebout. Die enjin kom van AMG af, maar Aston Martin het groter turbo-aanjaers gepas – nou bied dit 4 000 cc, 520 kW en 900 Nm. Die enjin is gelykstaande aan ŉ 9-spoed-wringkragomsitter- outomatiese ratkas. Dis op die pad waar die 707 die koring van die kaf skei. Eerstens, as mens die spoedmeter dophou, is die DBX asemrowend vinnig – maar dit voel nie angswekkend nie. Ná jy jou voete vind agter die stuur en jy ŉ paar lang draaie in die Magaliesberg-omgewing trotseer, kom jy agter die 707 is nie hier om koekies te bak nie. Sy padhouvermoë is fantasties sonder om ritgehalte in te boet. Die ritgehalte is nog ŉ raaisel. Die 707 loop op enorme 23″-wiele, maar hy is nie ongemaklik nie. Binne-in die reusewiele sit groot koolstofkeramiekremme, absoluut nodig om die kolos tot stilstand te bring. Ek sal die DBX 707 só opsom: Dit is ŉ meesterstuk. Dit is interessant om te sien hoe die Urus, Cayenne Turbo GT en DBX 707 van mekaar verskil – amper dieselfde resultate, maar verskeie persoonlikhede. Vir diegene wat die velle het, is dit ŉ pragtige ryding. Die ervaring by die handelaar is ook iets om van te droom … gaan loer bietjie by hulle in. Die DBX-reeks lyk só: Die reeks word gedek deur ŉ driejaar/onbeperkte km-waarborg en diensplan. Die mededingers lyk só: 3 jaar/100 000 km- omvattende instandhoudingsplan 3 jaar/100 000 km- omvattende instandhoudingsplan